‘Huishulp-verkragting’: Man wil honde terughêDie beskuldigde tydens ‘n vorige verskyning. Foto: ANA. Die 45-jarige man van Bronkhorstspruit wat daarvan beskuldig word dat hy sy ouers se huishulp verkrag en haar glo gedwing het om seksuele dade met sy honde te pleeg, het aangedui hy wil om borgtog aansoek doen en dat hy sy twee honde wil terughê. Die polisie het ná die man se inhegtenisneming in November verlede jaar as deel van hul ondersoek op sy honde beslag gelê om DNS-monsters te neem en vir toetse te stuur. Sy honde is sedertdien in die sorg van die Dierebeskermingsvereniging (DBV). Die man se voorneme om dié twee aansoeke in te dien is deur sy regshulpprokureur, Ehleketani Maluleke, Dinsdag tydens sy verskyning in die Bronkhorstspruit-landdroshof, oos van Pretoria, voorgelê. Sy voorneme om vir borgtog aansoek te doen, volg nadat hy sy formele borgtogaansoek in November laat vaar het, vermoedelik uit vrees vir sy eie veiligheid. Staatsaanklaer Tiisetso Leballo het aan die hof gesê dat die DNS-uitslae van die beskuldigde en die 41-jarige huishulp gereed is, maar dat die honde se DNS-uitslae steeds uitstaande is. “Die staat staan die beskuldigde se aansoek dat sy honde aan hom terugbesorg word, teen,” het Leballo gesê. Landdros David Shikwambana het die saak tot 19 Maart uitgestel vir die beskuldigde om vir borgtog aansoek te doen. Shikwambana het gesê die beskuldigde kan nadat die borgtogaansoek afgehandel is aansoek doen om sy honde terug te kry. Maroela Media het vroeër berig die beskuldigde het na bewering die huishulp in Oktober verlede jaar in ŉ kamer in sy ouerhuis in Riamarpark in Bronkhorstspruit ingesleep en haar tot vroeg die volgende oggend herhaaldelik verkrag, waarna hy glo die honde betrek het. Hy staan tereg op tien aanklagte, insluitend van verkragting, seksuele aanranding en kwaadwillige saakbeskadiging. Die man, wie se naam nie genoem mag word voordat hy gepleit het nie, is in November in hegtenis geneem en is sedertdien in aanhouding. ŉ Klein groepie EFF en ANC ondersteuners het Dinsdag buite die hof gesing en dans en byna ŉ bejaarde man aangerand.